Shein

Shein on kiinalainen, äärimmilleen viritetyllä  pikamuotikonseptilla maailmanlaajuisesti toimiva vaateyritys. Se oli pitkään maailman suurin pelkästään verkossa toimiva vaatemarkkinoija, kunnes yritys avasi ensimmäisen liikkeensä Pariisiin syksyllä 2025. Sitä ennen ketjulla oli ollut vain väliaikaisia pop-up-liikkeitä sekä Tokiossa esittelytila, jossa tuotteita tosin voi vain sovittaa.

Kuvaus
Shein valmistaa suurimman osan vaatteistaan Kiinassa. Yrityksen kohderyhmänä ovat nuoret naiset ja markkinointikanavana sosiaalinen media, erityisesti TikTok, Instagram ja pieniin tuotepalkkioihin tyytyvät nuoret sosiaalisen median vaikuttajat. Markkinoinnin lisäksi yritys etsii sosiaalisen median avulla trendejä ja tekee pikavauhdilla omia halpaversioitaan näkemistään designer-vaatteista. Shein julkaisee jopa tuhansia tuotteita joka päivä ja tekee niistä lyhytaikaisia tarjouksia, joihin on vastattava pian. Näin se perustelee myyvänsä valmisvaatteiden sijasta tilaustuotteita, jotka valmistetaan ilman hävikkiä vasta kun tilaukset on saatu. Hinnat ovat todella alhaisia ja laatu sen mukainen.

Verkkomyynnissä Shein on ohittanut suurina pikamuotiyrityksinä tunnetut H&M:n ja Zaran. Vuoteen 2023 mennessä Shein oli vallannut yli 25 prosentin markkinaosuuden Yhdysvaltojen pikamuotimarkkinoista. Useammalla kuluttajalla siellä on puhelimessaan Sheinin kuin verkkokauppajätti Amazon.comin sovellus. 

Kritiikki
Shein on saanut paljon kritiikkiä toimintatavoistaan, ja sen tuottamaa muotia on kutsuttu ultrapikamuodiksi. Vaatealan vastuullisuutta arvioiva Good on You -ryhmä kehottaa kuluttajia välttämään Shein-verkkokauppaa muun muassa ympäristövaikutuksiin, työoloihin ja eläinten hyvinvointiin liittyvien epäkohtien vuoksi. Ryhmä on antanut Sheinille huonoimman mahdollisen arvosanan, samoin kuin brittiläiselle Boohoo.comille ja yhdysvaltalaiselle Forever 21:lle. Good on Youn vastuullisuusarviot espanjalaisesta Zarasta ja ruotsalaisesta H&M:stä ovat hieman parempia. 

Brittiläinen The Guardian paljasti Sheinin teettävän kiinalaisilla tehdastyöntekijöillään jopa 18 tunnin työvuoroja ja sallivan vain yhden vapaapäivän kuukaudessa, ja yhtiö pääpiirteissään myönsi väärinkäytökset. Brittiläinen televisiokanava Channel 4 julkaisi dokumenttielokuvan Shein: Totuus muotijätistä (Untold: Inside the Shein Machine), minkä jälkeen The Rolling Stones perui Sheinin kanssa suunnitelemansa yhteismallistohankkeen.

Huhtikuussa 2024 Ylen tutkivan journalismin MOT-toimitus lähetti seitsemän Sheinistä tilattua tuotetta laboratorioon, joka löysi viidestä tuotteesta erilaisia haitallisia aineita: ihoa ärsyttävää väriainetta, allergiaa aiheuttavaa nikkeliä, vinyylimuovin ftalaatteja sekä ”ikuisuuskemikaaleiksi” kutsuttuja PFAS-yhdisteitä.

Schibsted-konserniin kuuluvan Hintaopas.fi-verkkosivuston keväällä 2025 julkaiseman kyselyn mukaan 43 prosenttia suomalaisista on joskus ostanut Sheinistä tai toisesta kiinalaisesta halpakaupasta Temusta, ja 59 prosenttia heistä on ollut joskus tyytymätön ostokseensa.

Kesäkuussa 2025 Euroopan kuluttajajärjestöjen kattojärjestö BEUC syytti Sheiniä kuluttajien manipuloinnista markkinoinnissaan eräänlaisella ”nalkuttamisella”: tilauksensa lopppunviemistä empivää kuluttajaa hoputetaan väittämällä tuotteiden loppuvan aivan pian, tehosteena lähtölaskentaa muistuttava kelloanimaatio, ja yrittämällä muilla keinoin syyllistää kuluttajaa viivyttelystä. BEUC:n mukaan tällaiset käytännöt pahentavat pikamuotiteollisuuden ympäristö- ja tuoteturvallisuusongelmia ja aiheuttavat taloudellisia menetyksiä kuluttajille. Järjestö kehottaa Euroopan komissiota vaatimaan Sheiniä lopettamaan petollisten keinojen käyttämisen ja toimittamaan näyttöä siitä, että väitteet varastojen hupenemisesta ovat aitoja.

Kun yritys avasi ensimmäisen liikkeensä Pariisiin marraskuussa 2025, tavaratalossa ja sen ulkopuolella järjestettiin Sheiniä ja pikamuotia vastustava mielenosoitus.

Katso myös
Temu (verkkokauppa)

 Lähteet 

 Aiheesta muualla 

Shein: totuus muotijätistä, video 44 min, katsottavissa MTV-palvelussa 31.12.2024 saakka.
MOT: Vaatteet myrkkytestissä, Ylen MOT-ohjelma Sheinistä ja Temusta huhtikuulta 2024 (käsikirjoitus).

Luokka:Kiinalaiset yritykset
Luokka:Kiinalaiset verkkokaupat
Luokka:Vaatemerkit